《海燕》
明代·殷奎

海燕朝始来，巢我旧堂楣。酸枣作春花，还是去年枝。

微物亦有常，人事乃不齐。东风故园暮，万里愆归期。

岂无弟与妹，志养须躬为。亲忧路共长，况复音书迟。

安得如海燕，飞去慰所思。

作者简介：苏州府昆山人，字孝章，一字孝伯，号强斋。少从杨维桢习《春秋》。博学精审，勤于纂述。洪武初曾任咸阳教谕。念母致疾而卒，年四十六。门人私谥文懿先生。有《道学统系图》、《强斋集》、《陕西图经》、《关中名胜集》、《昆山志》、《咸阳志》。